उत्तरांचल उत्थान परिषद के अध्यक्ष श्री प्रेम बड़ाकोटी ने आपातकाल में दी गयी प्रताड़नाओं की चर्चा की। वे स्वयं सहारनपुर थाने और जेल में इसके भुक्तभोगी रहे। देहरादून में भूमिगत गतिविधियों के बारे में जेलयात्री श्री हरीश काम्बोज ने बताया। इसके अलावा डा. विजयपाल सिंह, मोहनसिंह रावत गांववासी, विद्यादत्त तिवारी आदि जेलयात्रियों ने भी अपने संस्मरण सुनाते हुए कहा कि उस समय की स्थितियां बहुत गम्भीर थीं। भूमिगत कार्य करना तथा जेल जाना खतरे से खाली नहीं था। फिर भी लोगों ने इंदिरा गांधी की तानाशाही से टक्कर ली और उसे पराजित किया। जेल में रहकर भी लोगों ने पढ़ना, पढ़ाना तथा वृक्षारोपण जैसे अनेक रचनात्मक काम किये।